DMI har mandag formiddag et landsdækkende varsel om let isslag ude. Vejrfænomenet hvor regn på underafkølede vejbaner og fortove øjeblikkeligt bliver til spejlglat is, er ganske farligt for både kørende og gående trafik - og det mærker de i høj grad på akutmodtagelsen på Aalborg Universitetshospital. - Der er usædvanligt travlt for den her tid på dagen, fortæller overlæge Elisa Hoffmeister til TV2 Nord. Lang ventetid Det er hovedsageligt faldskader, der skaber travlhed for læger og sygeplejersker og de nordjyder, der er kommet til skade, må lige nu væbne sig med tålmodighed når de skal tilses. - Det er folk, der har slået hovedet, slået hofterne eller på anden måde er kommet til skade på de glatte veje og fortove, fortæller Elisa Hoffmeister. Lige nu arbejder man på at mindske ventetiden på akutmodtagelsen. - Vi er ved at trække flere folk ind på skadestuen, så vi kan få åbnet et ekstra spor og få flere patienter tilset hurtigere, fortæller overlægen.

Referat:
Akutmodtagelsen på Aalborg Universitetshospital har mandag morgen usædvanligt travlt på grund af mange faldskader i det glatte vejr.